মুসলমানদের কেউ কেউ প্রস্তাব করেছিল কাফেরদের পিছু ধাওয়া করার জন্য। কিন্তু মানবপ্রেমিক মহানবী সা: সে প্রস্তাব আমলে নেননি। তাঁর বক্তব্য ছিল পরিষ্কার, মানুষ হত্যা করার জন্য ইসলাম দুনিয়ায় আসেনি। ইসলাম এসেছে মানুষের জীবনকে সুন্দর ও পরিপূর্ণ করতে। নিশ্চিত পরাজয়কে যে মহান সত্তা বিজয়ে রূপান্তরিত করেছেন, সেজদায় লুটিয়ে পড়ে সেই মহান সত্তার শোকর আদায় করাই মুমিনের কর্তব্য। তিনি মুজাহিদদের একটা ছোট দলকে দূর থেকে তাদের অনুসরণ করতে বললেন। বললেন, যখন বুঝবে, চলে যাওয়াটা কোনো চাল নয়, সত্যি সত্যি ওরা ফিরে যাচ্ছে, তখন চলে আসবে। খালিদ দূর থেকে অনুসরণকারী সেই দলটিকে দেখেছিল। তাদের মতলব কী, তাদের পেছনে আরও কোন বাহিনী আছে কিনা জানা ছিল না তার। তাই আশঙ্কার একটা কাঁটা তার মনে গেঁথেই ছিল, যদিও সে এ কথা কাউকে বলেনি।